b'\n_START_ARTICLE_\nPietro Lorenzetti\n_START_PARAGRAPH_\nPietras Lorencetis (it. Pietro Lorenzetti, dar \xc5\xbeinotas kaip Pietro Laurati, apie 1280-90 \xe2\x80\x93 1348) \xe2\x80\x93 ital\xc5\xb3 protorenesanso dailininkas i\xc5\xa1 Sienos, gotikinio stiliaus atstovas.\n_START_SECTION_\nBiografija\n_START_PARAGRAPH_\nMa\xc5\xbea yra i\xc5\xa1lik\xc4\x99 \xc5\xbeini\xc5\xb3 apie Pietro, manoma, kad jis buvo vyresnysis kito dailininko Ambrogio Lorenzetti brolis. Gim\xc4\x97 1280-90 laikotarpyje, tikriausiai Sienoje. \xc4\xaemanoma, kad jis buvo Duccio mokinys. Jo ankstyviausias darbas, altoriaus tapyba \xe2\x80\x9eMadona su k\xc5\xabdikiu\xe2\x80\x9c, datuotas 1320 m. Pieve di Santa Maria ba\xc5\xbeny\xc4\x8dioje Arece. Jo darbuose jau\xc4\x8diama D\xc5\xbeoto ir Giovanni Pisano \xc4\xaftaka. Manoma, kad jis dirbo kartu su kitu Sienos dail\xc4\x97s mokyklos atstovu Simone Martini, tik, skirtingai nuo pastarojo, broliai Lorenzetti labiau akcentavo D\xc5\xbeoto atradimus dail\xc4\x97je, tokiu b\xc5\xabdu prisid\xc4\x97dami prie renesanso formavimosi Italijoje._NEWLINE_1330\xe2\x80\x9340 m. Pietro dirbo Asy\xc5\xbeiuje, prie \xc5\xa0v. Pranci\xc5\xa1kaus Asy\xc5\xbeie\xc4\x8dio bazilikos fresk\xc5\xb3. Apie 1340 m. dirbo Pistojos San Francesco ba\xc5\xbeny\xc4\x8dioje (altorius \xe2\x80\x9eMadona soste su k\xc5\xabdik\xc4\x97liu ir \xc5\xa1ventaisiais\xe2\x80\x9c). Apie 1335 m. dirbo Santa Maria della Scala ligonin\xc4\x97je Sienoje (\xc5\xa1ie darbai nei\xc5\xa1lik\xc4\x99). Apie 1341 m. suk\xc5\xabr\xc4\x97 poliptik\xc4\x85 \xc5\xa0v. Humilitai. Apie 1342 m. suk\xc5\xabr\xc4\x97 pagrindin\xc4\xaf, savo brandaus menininko darb\xc4\x85 \xe2\x80\x9eMergel\xc4\x97s gimimas\xe2\x80\x9c Sienos katedroje, kuriame parod\xc4\x97 savo sugeb\xc4\x97jimus perspektyviajame vaizdavime. Pietras Lorencetis, kartu su broliu Ambrod\xc5\xbeijumi, sp\xc4\x97jama, mir\xc4\x97 1348 m. Sien\xc4\x85 ap\xc4\x97musio maro metu.'